Title: Úvod
Author: Lendelová Viera
Last saved by: Masarik Ivan
Company: SUSR

Informácia
o stave prác na organizačnom a metodickom zabezpečení 
Štrukturálneho cenzu fariem (Farm Structure Cenzus) 2001
___________________________________________________________________________

Úvod

	Pri rokovaniach o pripravenosti SR na členstvo v EÚ v rámci kapitoly 12 - Štatistika, v rokoch 1998 a 1999 sa diskutovalo veľmi podrobne o štatistike poľnohospodárstva. EÚ prikladá tejto oblasti mimoriadny význam, preto bola zaradená poľnohospodárska štatistika medzi prioritné oblasti. V rámci diskusii k  harmonizácii štatistiky poľnohospodárstva sa permanentne, z iniciatívy EÚ, rokovalo o potrebe vykonať poľnohospodársky cenzus. Počas rokovaní  ŠÚ SR upozorňoval na mimoriadne vysokú finančnú náročnosť takéhoto  projektu. Výsledkom postoja EÚ  bolo v roku 1999 doporučenie zahrnúť tento projekt do Národného programu PHARE 1999 (NPPA). ŠÚ SR promptne vypracoval návrh projektu v júni 1999 a požiadal o jeho zaradenie do NPPA 1999. Úloha bola pod číslom SR 9910 zaradená do NPPA 1999.

	Celkové predpokladané náklady boli odhadnuté na  4 mil EURO z čoho 2 mil EURO poskytne EÚ a 2 mil EURO sú poskytnuté zo štátneho rozpočtu SR. Doba riešenia projektu bola určená na roky 2000-2002.

	V rámci projektu bola vyčlenená časť na twinningový projekt v sume 330 tis.EURO (číslo SR99/IB/AG-04).

	Po podpísaní finančného memoranda k NPPA 1999 v novembri 1999  ŠÚ SR začal prípravné práce na projekte pod pracovným názvom  „Štrukturálny cenzus fariem 2000“ (ŠCF).

	Vzhľadom na mimoriadnu dôležitosť ŠCF pre harmonizáciu štatistiky poľnohospodárstva v SR boli v spolupráci s Ministerstvom poľnohospodárstva vytvorené 2 koordinačné riadiace komisie. Jedna na úrovni podpredsedu ŠÚ SR  a štátneho tajomníka MP SR a druhá pozostáva zo zainteresovaných riadiacich pracovníkov ŠÚ SR, MP SR a ich podriadených organizácií.

	Bol vypracovaný predbežný harmonogram riešenia ŠCF a predbežný rozpočet projektu.

	V prípravnej fáze sa v januári 2000 uskutočnilo na Európskej delegatúre v SR (ED) výberové konanie pre twinningového partnera za účasti ŠÚ SR, MP SR a ED. Z troch uchádzačov (Švédska, Talianska, Grécka) bol za twinningového partnera vybratý taliansky uchádzač: Ministerstvo poľnohospodárstva Talianska a Institute of Study, Research and Information on the Agricultural and Agrofood Market (ISMEA). Následne sa vypracovala twinnigova zmluva, ktorá bola  v auguste 2000 podpísaná zo strany ŠÚ SR a ED.

2/ Obsah a základné časti Štrukturálny cenzus  fariem

	Cieľom ŠCF je zabezpečiť kompletné údaje za slovenské poľnohospodárstvo kompatibilné s požiadavkami EÚ. Na základe jeho realizácie bude SR pripravená poskytovať požadované údaje do EÚ pre budúce potreby rozvoja oblasti a zároveň získa kompletný obraz o situácii v poľnohospodárstve.

	ŠCF sa uskutoční vo všetkých jednotkách s ekonomickou aktivitou v poľnohospo-dárstve (cca 22 tis.) a v domácnostiach so záhradami (cca 815 tis.) s vylúčením niektorých častí veľkých miest.

ŠCF je možné rozdeliť do nasledovných základných blokov.

a/ Twinningový projekt zabezpečuje, prostredníctvom zahraničného štátneho partnera z členskej krajiny EÚ, harmonizáciu projektu na podmienky EÚ. Ide najmä o súlad legislatívy, metodiky, ukazovateľov, spracovania výsledkov a rozširovanie údajov. Účasť na projekte sa uskutočňuje  prostredníctvom dlhodobého experta (12 mesiacov rozdelených do dvoch 6 mesačných blokov) a niekoľkých krátkodobých expertov. Títo budú pôsobiť v SR počas realizácie ŠCF.

b/ Prípravná fáza ŠCF
ba/ Tvorba metodiky a dotazníka zabezpečuje plnú harmonizáciu s  Council Decision 651/89 o zozname poľnohospodárskych výrobkov pre cenzus a Commission Decision 115/2000, ktorá doplňuje predchádzajúcu právnu úpravu EÚ. Týka sa vysvetlenia definícií a ukazovateľov najmä z oblastí pracovných síl, pôdy a jej druhov, rastlinnej produkcie, živočíšnej produkcie, objektov a strojov, aktivít mimo poľnohospodárstva, ekológie a ekonomiky. Obsah dotazníka bude pre všetky jednotky jednotný.
bb/ Pilotný projekt  skúmal možnosti pochopenia jednotlivých definícií a  vyplnenia ukazovateľov v podmienkach SR. Vykonal sa na  vzorke jednotiek , ktorá však  zahrňovala všetky skupiny jednotiek a bola teritoriálne rovnomerná. V rámci pilotného projektu boli overené postupy školenia anketárov, podmienky pre vypracovanie softwarového vybavenia, spôsob distribúcie, zberu a vyhodnotenia dotazníkov. Výsledky pilotného projektu  slúžia ako podklad pre modifikovanie ukazovateľov, respektíve pre organizovanie ŠCF. Predpokladaný  termín  uskutočnenia pilotného projektu bol december 2000.

c/ Realizácia ŠCF obsahuje školenia anketárov, distribúciu, zber a vyhodnotenie komplexných dotazníkov na kompletnom súbore jednotiek (837 tis.) Ide o mimoriadne rozsiahlu a organizačne zložitú akciu, kde zber údajov a dotazníkov bude vykonávať viac ako 8 tis. anketárov. V rámci tejto etapy bude potrebné všetky údaje skontrolovať a zadať do automatizovanej formy. Zároveň bude potrebné vytvoriť a zabezpečiť programové vybavenie na spracovanie údajov. Zber údajov  predpokladáme uskutočniť v novembri 2001.

d/ Spracovanie výsledkov ŠCF  a ich publikovanie zabezpečí plnú harmonizáciu s Commision Decission 799/99 o štatistických tabuľkách pre banku dát a systému EUROFARM. Okrem toho bude harmonizovaný na podmienky Eurostatu register fariem v SR. Na základe výsledkov ŠCF bude možné uskutočňovať kalkulácie potrieb štruktu-rálnych fondov EÚ do poľnohospodárstva a vidieckych oblastí SR. Údaje získané zo ŠCF

budú môcť byť využité pri následných  analýzach  poľnohospodárskej výroby v jednotlivých oblastiach a regiónoch a výsledky analýz bude možné použiť aj pre modifikovanie koncepcie poľnohospodárstva.
Predpoklad uskutočnenia tejto časti je v období roku 2002.

3/ Rozpočet pre Štrukturálny cenzus fariem

		V rámci predbežného rozpočtu ŠÚ SR vychádzal ŠCF z dvoch zdrojov financovania  v nadväznosti na plánované jednotlivé  kroky
 
	Prostriedky z EÚ (2 mil. EURO) sú rozdelené na dve časti:
	
 	a/ twinningový projekt				330 tis.EURO
		b/ vlastná realizácia ŠCF		        	         1 670 tis. EURO
	
	Prostriedky zo ŠR SR v čiastke 2 mil. EURO sú v jednom bloku.
	
	Všetky zdroje boli v predbežnom rozpočte rozdelené v súlade s harmonogramom do jednotlivých rokov (2000-2002). 

	Predbežný  harmonogram predpokladal začiatok  prác na ŠCF v máji 2000. Pre oneskorené poskytnutie prostriedkov je sklz v súčasnosti cca 3 mesiace. Prostriedky kalkulované z EÚ doteraz neboli poskytnuté a zo ŠR SR sme časť prostriedkov požadovaných na rok 2000 (14 mil. Sk) obdržali po rozpočtovom opatrení č.5 zo 6.júla 2000 v čiastke 8 480 tis. Sk. 

4/ Súčasný stav projektu

	Projekt sa člení na nasledovné etapy:

1.	twinningový projekt
2.	pilotný projekt
3.	technické zariadenie z EÚ
4.	programové vybavenie z EÚ
5.	služby z EÚ
6.	školenia
7.	zber a spracovanie dát
8.	výsledky a analýzy
9.	propagačná kampaň

 4.1. Twinningový projekt
V záujme plnej harmonizácie riešenia ŠCF vo vzťahu k EÚ bola vypracovaná a 24.8.2000 schválená twinningová zmluva medzi ŠÚ SR a Ministerstvom poľnohospodárskej a lesníckej politiky Talianska a Ismea.
	Na jej základe 6. novembra 2000 nastúpil ako dlhodobý poradca (PAA) z Ministerstva poľnohospodárskej a lesníckej politiky Talianska . Pre PAA a následne aj jeho asistentku bolo potrebné zabezpečiť technické, organizačné a priestorové podmienky pre jeho misiu na ŠÚ SR. 
	
	Spolupráca s twinningovými partnermi je mimoriadne intenzívna či už pri rokovaniach a konzultáciách ako aj pri výmene potrebných podkladových materiálov. Sme toho názoru, že spolupráca obojstranne prispieva k zvýšeniu úrovne prác na ŠCF v oboch krajinách.  Uskutočnilo sa niekoľko vzájomných pracovných rokovaní v SR a Taliansku.
	
4.2. Pilotný projekt
	Po obdržaní prostriedkov zo štátneho rozpočtu SR bola ihneď vytvorená pracovná skupina pre tvorbu a metodiku dotazníka. V pracovnej skupine boli nastúpení pracovníci ŠÚ SR, MP SR, poľnohospodárskych záujmových združení, výskumných ústavov a pod. Táto pracovná skupina zároveň riešila obsahovú náplň ŠCF.
Pre získanie čo najväčšieho množstva poznatkov odborníci na ŠCF zo ŠÚ SR prerokovali problematiku dotazníka, metodiky, organizácie a ďalších aspektov riešenia ŠCF s expertami z Českej republiky, Maďarska a Talianska. Vo všetkých týchto krajinách prebehol ŠCF v roku 2000. Získané poznatky sa po zvážení špecifických podmienok slovenského poľnohospodárstva zapracovali  do riešenia pilotného projektu ŠCF v SR.
	Vypracoval sa technický projekt pre realizáciu pilotného projektu. Zároveň sa uskutočnili, po schválení metodiky a obsahu dotazníka 2 stupne školení pre realizátorov pilotného projektu.
	Uvedené riešenie bolo výrazne redukované najmä z hľadiska výberu vzorky a školení pre problémy s financovaním projektu z oboch zdrojov (EÚ a ŠR SR).
	Pilotný projekt k ŠCF sa uskutočnil k 31.10.2000. Referenčné obdobie je časovo v roku zhodné s predpokladaným časom uskutočnenia ŠCF v roku 2001. V decembri 2000 a januári 2001 sa vyhodnocovali výsledky pilotného projektu (správa z pilotného projektu je prílohou informácie).
	V súčasnom období sa zapracovávajú  pripomienky a námety vyplývajúce z pilotného projektu ako aj pripomienky a námety talianskych expertov do návrhu definitívneho dotazníka k ŠCF a metodiky k nemu.  
	
4.3. Technické zabezpečenie
	Táto oblasť je v súčasnosti značne problematická. Vo finančnom memorande bolo určené, že technické prostriedky pre NPPA 99 budú zabezpečované spoločne a súčasný stav je taký, že technické prostriedky v hodnote 100 tis. EURO nie sú zabezpečené.
	V rámci požiadaviek na zabezpečenie ŠCF zo ŠÚ SR sme v roku 2000 žiadali 800 tis.Sk na nákup techniky. Uvedená suma z MF SR nebola v roku 2000 poskytnutá, čo malo negatívny dosah na prípravu riešenia projektu v technickej a softwarovej rovine.

4.4. Programové vybavenie ŠCF
	Uvedená úloha je v značnom oneskorení pre problémy s výberom partnerov. V  rámci medzinárodného tendra, ktorý bol oneskorený o 2 mesiace pre personálne problémy ED sa prihlásil iba jeden uchádzač. Bolo potrebné vypísať nový tender, čo má negatívny vplyv na dodržanie termínového riešenia projektu.

4.5. Zabezpečenie služieb
	Uvedený tender je v súčasnej dobe vo vysokom štádiu rozpracovania v spolupráci s Centrálnou finančnou a kontraktačnou jednotkou Úradu vlády SR (CFCÚ). Týka sa tlače a distribúcie dotazníkov a finančného zabezpečenia zberu dát prostredníctvom viac ako 8 000 sčítacích komisárov.

4.6. Školenia
	Pre pilotný projekt boli uskutočnené 2 stupne školení. Nakoľko však boli oneskorene poskytnuté prostriedky rozsah školení musel byť redukovaný.
	V rámci projektu sa plánujú 3 stupne školení. Prvé dva v spolupráci s twinningovým partnerom budú pre budúcich školiteľov.

4.7. Zber a spracovanie dát
	V súčasnom období pracovná skupina zložená z pracovníkov ŠÚ SR, MP SR a ich organizácií, upravuje na základe výsledkov pilotného projektu a konzultácií s twinningovými partnermi definitívny dotazník a metodické pokyny k nemu. Uvedený dotazník bude využitý pre zber údajov.

4.8. Výsledky a analýzy
	Táto etapa bude riešená v rokoch 2001 a 2002.

4.9. Propagačná kampaň
	Vo vysokom štádiu rozpracovania sú súťažné podmienky pre výberové konanie na zabezpečenie propagačnej kampane pre ŠCF.

5/  Plánované úlohy pre jednotlivé etapy v roku 2001
 
5.1. Twinningový projekt
	Intenzívnu spoluprácu predpokladáme v oblasti školení. Prvé sa uskutoční v dňoch 9.4.-11.4.2001 v Nitre a druhé v dňoch 9.5.-11.5.2001 na Donovaloch. Obe uvedené školenia spolu pre cca 150 účastníkov, budú pre budúcich školiteľov.
	Ďalšou oblasťou, kde očakávame úzku spoluprácu je tvorba definitívneho vzoru dotazníka a metodických pokynov k nemu. Od twinningových expertov očakávame návrhy a pripomienky v zmysle harmonizácie ŠCF na podmienky EÚ.
	Otázky publikovania výsledkov a vypracovanie analýzy predpokladáme realizovať v roku 2002.

5.2. Pilotný projekt
	Bol ukončený v januári 2001.

5.3. Technické zariadenie
	V roku 2001 má byť uskutočnené pod garanciou  CFCÚ výberové konanie na dodávky technických zariadení. Pre značné oneskorenie výberového konania a zložitosť rôznorodého technického zariadenia máme oprávnené obavy z kvality a včasnosti dodávok.

5.4. Programové vybavenie
	V marci bolo vypísané výberové konanie na vývoj software pre ŠCF. Nakoľko sa prihlásil iba jeden záujemca, výberové konanie bolo zrušené. Nové výberové konanie predpokladáme 30. apríla 2001. Posun v tejto oblasti predstavuje 4 mesiace a bude potrebné vyvinúť mimoriadne úsilie všetkých zainteresovaných pre kvalitné a najmä včasné splnenie úlohy.

5.5. Služby z EÚ  
	Predpoklad vypísania výberového konania je apríl - máj 2001 pod garanciou CFCÚ. Uvedená oblasť by sa mala realizovať počas roku 2001 a začiatku roku 2002.

5.6. Školenia
	Okrem školení školiteľov, ktoré sa budú realizovať spoločne s twinningovým partnerom v apríli a máji 2001 sa musia uskutočniť v septembri a októbri školenia sčítacích komisárov (cca 8000 ľudí). Uvedené školenia budú zabezpečované podľa okresov a realizovať ich budú školitelia.

5.7. Zber a spracovanie dát
	Zber dát sa uskutoční v novembri a decembri 2001 k referenčnému dátumu 30.10.2001. Zber sa uskutoční prostredníctvom sčítacích komisárov. Spracovanie dát bude dvojetapové. Decentralizované na Krajských správach ŠÚ SR (kontrola, nahrávanie údajov, agregácie) a centralizovane na ŠÚ SR. Spracovanie dát sa predpokladá ukončiť v I.štvrťroku 2002.
	Táto etapa je ťažisková a bude veľmi závislá od kvality školení, technického a programového zabezpečenia.

5.8. Výsledky a analýzy
	Výsledky ŠCF budú harmonizované na potreby EÚ. Okrem toho na základe výsledkov ŠCF bude inovovaný register fariem  v štruktúre požadovanej EÚ. Zároveň budú poskytnuté údaje do Eurofarm Database. Analytické práce budú vykonávané následne. Ukončenie celého projektu je stanovené na október 2002.

6/ Záver

	Realizácia ŠCF je mimoriadne náročná akcia a predpokladá špeciálne nároky na kapacity a finančné prostriedky. Iba za predpokladu plného a plynulého financovania z prostriedkov EÚ a štátneho rozpočtu SR je možné takúto rozsiahlu akciu zabezpečiť. 
Veľmi dôležitá je pri zabezpečovaní projektu aj spolupráca s inými organizáciami v rámci SR. Tu treba oceniť najmä Ministerstvo pôdohospodárstva SR, CFCÚ a Slovenskú poľnohospodársku a potravinársku komoru. Bez ich spolupráce by nebolo možné docieliť súčasné výsledky.
Lepšie výsledky zatiaľ brzdí problém zabezpečenia finančných prostriedkov na rok 2001 zo ŠR SR, kde do súčasnosti nebolo vykonané rozpočtové opatrenie na 40,4 mil Sk. Žiadosť bola poslaná 22. januára 2001.
   Iba pri zosúladení všetkých aktivít a koordinácií činnosti zúčastnených organizácií budú vytvorené predpoklady pre plynulé plnenie úloh vyplývajúcich z NPAA 99 a Finančného memoranda k NPAA 1999. Plnenie týchto úloh je základnou podmienkou pre harmonizáciu štatistiky  zo poľnohospodárstva SR na podmienky EÚ.

										PRÍLOHA

Správa z pilotného projektu
(skrátená verzia)

Úvod

Pri koncipovaní pilotného projektu bol zohľadnený časový harmonogram ŠCF, z kto-rého sa odvinul termín skúšobného zisťovania k 31.10.2000. Tento bol vykonaný v rovnakom termíne ako je plánované hlavné zisťovanie.
Stavové ukazovatele sa vypĺňali k dátumu 31.10.2000, resp. podľa metodických poky-nov vyznačených priamo v dotazníku, údaje za uplynulý rok, t.j. za obdobie 12 mesiacov,  od 1.11.1999 do 31.10.2000.
    Pri stanovení skúšobného súboru  sme vychádzali z predpokladu, že je potrebné zapojiť do  pilotného projektu  všetky krajské správy Štatistického úradu v SR (ďalej len KS ŠÚ SR), aby bolo možné získať čo najširší prehľad  o možnostiach a problémoch v rôznych častiach republiky.
Výber súboru spravodajských jednotiek bol stanovený nasledovne:

   1/ V každom kraji vybrať 1 obec s počtom do 200 trvalo obývaných rodinných domov,
   2/  V rámci vybratej obci zaradiť všetky právnické osoby ( FORMA > 110),
   3/ Vybrať ďalšie právnické osoby (počet 20 ) v kraji tak,  aby boli zastúpené rôzne právne 
       formy,
   4/ Zaradiť právnické osoby s  kombinovanou poľnohospodárskou činnosťou.

Úlohu  v plnom rozsahu zabezpečovali 2 pracovníci na každej KS ŠÚ SR.  Zisťovanie v obciach vykonali sčítací komisári na základe poverenia od KS ŠÚ SR,  právnickým osobám sa výkaz doručil poštou.
Zber údajov sa uskutočnil od  12.11.2000 do 30.11.2000, právnické osoby, ktorým bol dotazník  doručený poštou,  vrátili vyplnený formulár poštou, alebo doručili osobne do 30.11.2000.  
Typovanie výkazov zabezpečili KS ŠÚ SR v systéme DC99  podľa harmonogramu v B časti technického projektu (ďalej len TP) do 6.12.2000. Túto činnosť  zabezpečovali pracovníci KS ŠÚ SR. Spájanie a ukladanie súborov do zdrojovej banky dát (ďalej len ZBD)  zabezpečil  INFOSTAT.

Informácie  o priebehu pilotného projektu

KS ŠÚ SR oslovili starostov vo vybratých obciach listom, v ktorom ich informovali o pripravovanej akcii a požiadali o spoluprácu.  Pracovníci obecného úradu poskytli požadované informácie a spolupracovali na zabezpečovaní pilotného projektu. 
	Obecné úrady informovali občanov o pripravovanom zisťovaní väčšinou cez miestny rozhlas. 

Počet sčítacích komisárov podľa krajov:

P.č.

Kraj

Počet
sčítacích komisárov

Počet
sčítacích komisárov

1. | Bratislavský | 4 | 141
2. | Trnavský | 5 | 249
3. | Trenčiansky | 7 | 206
4. | Nitriansky | 5 | 154
5. | Žilinský | 2 | 118
6. | Banskobystrický | 2 | 200
7. | Prešovský | 4 | 216
8. | Košický | 4 | 244
| Spolu | 33 | 1 528

	Školenie sčítacích  komisárov zabezpečovali vyškolení pracovníci KS ŠÚ SR a počas celej akcie  boli k dispozícii pre poskytovanie pomoci telefonicky,  alebo priamo v obci. 
Zber údajov sa uskutočnil vo všetkých obciach v stanovenom termíne a zisťovanie prebehlo bez väčších problémov. Za najväčší  problém považujeme veľkú nedôveru  a neochotu občanov poskytovať údaje. 
	Čas potrebný na vyplňovanie dotazníka u obyvateľstva a fyzických osôb odhadujeme  na 40 minút ak farma spĺňa kritéria určujúce veľkosť a rozsah poľnohospodárskej činnosti,  v opačnom prípade okolo 20 minút. 
U právnických osôb je čas potrebný na vyplnenie dlhší, nakoľko do zostavenia dotazníka sa zapája viac osôb podľa rozdelenia príslušnej agendy v rámci farmy. 
Dotazníky boli natypované do dvoch samostatných súborov. Prvý súbor tvorili dotazníky, ktoré spĺňali stanovené kritéria pre farmu ( pracovná úloha 1799) a  druhý súbor  dotazníky , ktoré nespĺňali stanovené kritéria pre farmu ( pracovná úloha 1798) . 
Nahrávanie sa uskutočnilo v systéme DC99, ktorý používame pri nahrávaní všetkých štatistických úloh na ŠÚ SR. 

Pripomienky k dotazníku a k metodickým vysvetlivkám

Sčítací komisári, ktorí vykonávali zber údajov v obciach, považujú dotazník pre domácnosti za veľmi obsiahly a zbytočne podrobný. Rozsiahlosť dotazníka  znižuje ochotu poskytovať údaje. Ako možné riešenie navrhujú vypracovať dve verzie dotazníka.
Domácnosti nevedú evidenciu o poľnohospodárskej činnosti,  preto vznikli problémy pri vyplňovaní tabuliek o produkcii,  o výmere poľnohospodárskej pôdy  atď. 
Všeobecne považujú za veľmi pracné vyplňovanie tabuliek o pracovných silách a o kapacite poľnohospodárskych objektov,  strojov a zariadení. 
V tabuľke o lokalizácii pôdy  vo  viacerých prípadoch nestačil počet riadkov (10)  na rozpísanie poľnohospodárskej pôdy  podľa obcí.
	Súbor tvorilo 1 528 štatistických jednotiek, z toho 161 právnických osôb. Z celkového počtu  štatistických jednotiek splnilo 353 ( 23,10 % ) stanovené kritéria pre farmu, 1109          (72,58  %) ich nesplnilo.  
Počas pilotného projektu sa nepodarilo zabezpečiť údaje od 31 ( 2,03 % ) jednotiek, z toho 16 ich odmietlo  poskytnúť a  u  zvyšku nebolo  možné zisťovanie vykonať pre neprítomnosť členov domácnosti .

	V 184 domácnostiach, ktoré splnili kritériá pre farmu, je v  99,46 % hospodáriaci zároveň aj vedúcim farmy. Priemerný vek hospodáriacich je 56 rokov, z toho 44 ,03 % má viac ako 60 rokov. Priemerný počet členov bez zamestnaneckého vzťahu k farme je 1,71 osôb na farmu. 
Ukončené vzdelanie s poľnohospodárskym zameraním z nich  má len  4,72 % .
	Príjmy hospodáriacich v 97,83 % prípadov netvoria len príjmy z hospodárenia. Na plný úväzok v inej organizácii pracuje 37,50 % a 50 % poberá starobný invalidný alebo vdovský dôchodok.  Podľa získaných informácií, cieľom hospodárenia prevažnej väčšiny fariem  (85,33 %) je využitie produkcie  len pre vlastné potreby. 
	Všetky oslovené právnické osoby spĺňali kritéria pre farmu. Túto skupinu neanalyzu-jeme podrobnejšie, lebo pravidelne predkladajú štatistické výkazy a väčšina údajov z  dotazníka na poľnohospodársky cenzus  je k dispozícii z týchto výkazov. 

Záver

Realizáciu pilotného projektu  považujeme za úspešnú a pre ďalšiu činnosť veľmi prospešnú. Pripomienky  sčítacích komisárov na doplnenie a spresnenie metodických pokynov budú po zvážení zapracované.  Pripomienky krajských správ prerokujeme na porade a na základe záverov porady budú zapracované do dotazníka resp. metodických pokynov.
Na základe poznatkov získaných  počas realizácie tohto projektu konštatujeme, že pre zabezpečenie čo najúspešnejšieho priebehu celoplošného zisťovania a spracovania výsledkov poľnohospodárskeho cenzu bude potrebné :
•	urýchlene začať s intenzívnou masmediálnou propagačnou a vysvetľovacou činnosťou smerom k obyvateľstvu, čo v rozhodujúcej miere pomôže odbúrať nedôverčivosť a neochotu poskytovať údaje,
•	zorganizovať výberové konanie na dodávateľa softwéru tak, aby bol dostatočný časový priestor na dôkladné odladenie funkčnosti programového vybavenia.